Vyf vas wat glo plaas wou aanvalTwee vuurwapens en ammunisie is in die motor gevind. (Foto: SA Polisie) Die gemeenskap van Fouriesburg in die Vrystaat het die inhegtenisneming Donderdag van vyf mans, wat glo ŉ plaasaanval in die omgewing beplan het, verwelkom. Sers. Fikiswa Matoti, polisiewoordvoerder, sê lede van die polisie op Bethlehem se eenheid vir openbare orde, asook lede van die honde-eenheid daar het inligting van hulle kollegas by misdaadintelligensie oor die groep ontvang. “Omstreeks 07:00 vanoggend het hulle met die operasie begin. Voertuie is op spesifieke plekke geplaas en die pad is versper. Hulle het ŉ verdagte voertuig gesien en dit voorgekeer,” sê sy. Die vyf insittendes van die voertuig is in hegtenis geneem nadat ŉ R1-aanvalsgeweer, 15 koeëls en ŉ Norinco-pistool met nege koeëls in die voertuig gevind is. Hulle word aangekla van sameswering om ŉ gewapende rooftog te pleeg, die besit van ongelisensieerde vuurwapens en die besit van ammunisie sonder ŉ lisensie. “Die voorlopige ondersoek dui daarop dat twee van die verdagtes oudpolisielede van Ficksburg is. Die ander drie is van Botshabelo,” sê Matoti. Hulle sal binnekort in die hof op Fouriesburg verskyn. Riaan Corbett, Vrystaat Landbou se veiligheidsverteenwoordiger in Fouriesburg, sê die streek het ŉ doeltreffende landelike beveiligingsplan en baie goeie samewerking met die polisie. Hy het die inhegtenisneming verwelkom. “Ons is baie bly hieroor. Dit is net genade. Ons kan net dankbaar wees dat hulle in hegtenis geneem is voordat iets gebeur het,” sê Corbett. Daar was die afgelope ruk hernieude oproepe op pres. Cyril Ramaphosa om meer kragdadig standpunt in te neem teen aanvalle op plase.